લક્ષદ્વીપનું પ્રમુખ આકર્ષણ તે દરિયો. હર પળે બદલાતા કલેવરવાળો આ સમુદ્ર જે રંગો ધારણ કરે છે તેને નામની મર્યાદામાં બાંધવું એ મુશ્કેલ કામ છે. નીલ ભૂરો, લીલો, ગ્રે…. કંઈ કેટલાય જુદા જુદા શેડમાં લક્ષદ્વીપનો સમુદ્ર ઉપલબ્ધ છે. તમે આ રંગોની ભૂલભૂલૈયામાં ક્યાંય ખોવાઈ જશો. આ અદ્દભુત સમુદ્રના પૂરા નહીં થતા બીચની શ્વેત રેતીમાં તમે ચાહો તો દોડો, ઊભા રહી જાવ, ચાલો કે રાત ઢળે ત્યારે ચત્તાપાટ સૂઈને તારલિયાનું ટીમટીમ અજવાળું નિહાળો, બસ મઝા પડી જાય છે. મૂડ થાય તો દોડીને સમુદ્રમાં ઝંપલાવો અને સ્કૂબા ડાઈવિંગથી ખૂલી જતી પેટાળની દુનિયાની તો બાત ક્યા કહની ? સમુદ્રના પેટાળમાં વિહરતી સ્ટારફિશ કે ડોલ્ફિન તમને સ્કૂબા ડાઈવિંગનું નિમંત્રણ આપતી રહે છે. તો બીજી બાજુ ટાપુ પરની હરિયાળી તમને તેના તરફ આકર્ષિત કર્યા વગર રહેતી નથી. સમુદ્ર કિનારે ફૂંકાતી હવામાં લહેરાતાં તાડ અને નાળિયેરીનાં પર્ણો અને તે ઓછાં હોય તેમ પાઈન બેડકૂટ અને કેઝયુરીનાનાં વૃક્ષોની ભરમાર લક્ષદ્વીપના ટાપુઓને અનેરું સૌંદર્ય બક્ષે છે. આ અદ્દભુત સીનમાં દીવાદાંડી જુદું જ મેજિક ઉમેરે છે. દીવાદાંડીની ટોચે ઊભા રહી બાયનોક્યુલર વગર પણ કુદરતના આ નિર્ભેળ સૌંદર્યને આત્મસાત કરી શકાય છે. ચોતરફની હરિયાળી વચ્ચે ક્યાંક ખુલ્લી જમીન દેખાય તો ચોક્કસ સમજો કે ત્યાં નાનકડું ઘર હશે અને બીજી બાજુ ક્ષિતિજો તરફ આંખ માંડી જુઓ ને જુઓ ત્યાં ગગનમાં ભળી જાય દરિયો ! અને દરિયો પણ કેવો ? અતિ સ્વચ્છ ! તમે કિનારે ઊભા ઊભા પરવાળાં નિહાળી શકો એટલું ચોખ્ખું પાણી લક્ષદ્વીપનો દરિયો ધરાવે છે. સમુદ્રના આવા અદ્દભુત સૌંદર્યને માણવા તમને સ્કૂબા ડાઈવિંગ કરવાની ઈચ્છા ન થાય તો ચોક્કસ જાણજો કે તમારામાં કશુંક ખૂટે છે. મનની ઈચ્છાઓને પ્લીઝ દબાવશો નહીં. ડાઈવિંગ શીખીને બસ ઝંપલાવી દો. કારણ, લક્ષદ્વીપના સમુદ્રની ભીતર ડોકિયું કરવાનું ચૂકવા જેવું નથી.